Gedagte vir die dag: Die regte pad na die ewige leweFoto: pixabay.com ’n Groot skare uit die geledere van die Jode het kennis geneem dat Jesus daar is. Hulle het daarheen gekom, nie net ter wille van Jesus self nie, maar ook om vir Lasarus, vir wie Jesus uit die dood opgewek het, te sien. Die priesterhoofde het begin beraadslaag en besluit om ook vir Lasarus dood te maak omdat baie van die Jode as gevolg van Lasarus na Jesus toe oorge loop en in Hom geglo het. (Johannes 12:9-11) Lasarus was fisies en geestelik dood, en God het hom deur Jesus Christus opgewek. Die mense het dus nie net gekom om Jesus te sien nie, maar ook om Lasarus te sien, wat gesterf het en weer uit die dood opgewek is. Toe hulle sien dat hy springlewendig en gesond was, het hulle geglo. Hulle het geglo dat Jesus Christus die Seun van God was. Waarom? As gevolg van die preke wat Jesus gelewer het? Nee, as gevolg van die wonderwerk wat Hy gedoen het. Die hartseer deel is dat, alhoewel al hoe meer mense gelowig geword het, die priesterhoofde Lasarus wou doodmaak. Hulle was jaloers omdat die mense Jesus gevolg het en nie meer na hulle geluister het nie. Die mense het geglo dat Jesus Christus die Seun van God was omdat Hy iemand uit die dood opgewek het. Verstommend genoeg het die kerk beplan om die man wat opgewek is, dood te maak sodat daar geen bewyse sou wees dat Jesus die Seun van God was nie. Daar is soveel mense daarbuite wat goeie lewens probeer lei, maar dis nie waaroor Christenskap gaan nie – dit gaan oor geloof in Jesus Christus. Die priesterhoofde het geweier om die waarheid te sien wat hulle in die gesig gestaar het; hulle het alles prysgegee omdat hulle gedink het Jesus neem mense van die kerk af weg. Goeie dade van individue of selfs van die kerk sal nie mense in die hemel kry nie. Dis slegs as ons erken dat Jesus Christus ons Here en Verlosser is dat Hy ons sondes vergewe en vir ons die ewige lewe gee. Almagtige Here, vergewe my asseblief dat ek aan U getwyfel het. Dankie dat U u wonderwerkende Seun aarde toe gestuur het om vir ons die regte pad na die ewige lewe te wys. Amen.